Predkladacia správa

Materiál sa predkladá na základe zákona Národnej rady Slovenskej republiky č. 164/1996 Z.z o dráhach a o zmene zákona č.455/1991 Zb. o živnostenskom podnikaní (živnostenský zákon) v znení neskorších predpisov. Návrh zmluvy vychádza zo základných postulátov tohto zákona, ktorý definuje ako základnú povinnosť vlastníka celoštátnych a regionálnych dráh (štátu) udržiavať dráhu tak, aby bola prevádzkyschopná, aby bo umožnený styk s inými dráhami, a aby bolo zabezpečené prevádzkovanie týchto dráh. V zmysle zákona č. 258/1993 Z.z. o Železniciach SR v znení neskorších predpisov je funkcia správcu dráh delegovaná na Železnice SR. Priemet týchto základných funkcií štátu je v zmluve o výkonoch vo verejnom záujme pri prevádzkovaní dráhy, keď verejný záujem je charakterizovaný zabezpečením týchto základných funkcií so súvzťažným vzťahom k cenovému regulovaniu týchto činností zo strany štátu.
Prostredníctvom zmluvy o výkonoch vo verejnom záujme pri prevádzkovaní dráhy sú zabezpečované opravy a udržiavanie, preventívne opatrenia, dohliadacia činnosť na objektoch a stavbách tvoriacich súčasť dopravnej cesty, prevádzkovanie, opravy, udržiavanie a obsluha zabezpečovacích zariadení, telekomunikačných zariadení, elektrotechnických a energetických zariadení tvoriacich súčasť dopravnej cesty, ako aj organizovanie dopravy na železničných dráhach. Tieto výkony z nákladového hľadiska sú predmetom regulácie v zmysle zákona č. 18/1996 Z.z. o cenách v znení neskorších predpisov. Zabezpečením týchto výkonov vznikajú Železniciam SR náklady v objeme 10 684,5 mil. Sk.
Na základe zmluvy sa zároveň zabezpečuje aj organizácia nákladnej a osobnej vlakovej dopravy, ktorá podlieha osobitnej cenovej regulácii. Železnice SR môžu jednotlivým licencovaným dopravcom účtovať za objednané a zrealizované výkony len stanovené ceny, stanovené ako maximálne ceny za používanie železničnej dopravnej cesty cenovým výmerom MF SR č. R-7/1999. Realizáciou týchto výkonov sa plánujú tržby z osobnej dopravy v objeme 1 961,8 mil. Sk (vrátane EC, IC vlakov) a z nákladnej dopravy v objeme 6 347,1 mil. Sk, teda spolu 8 309 mil. Sk. Tržby z finančných operácií sú plánované v objeme 50 mil. Sk.
Pri zabezpečení verejného záujmu pri prevádzkovaní dráhy vzniká strata v rozsahu 
2 325,5 mil. Sk, ktorá je krytá zo zdrojov štátneho rozpočtu roku 2002 v sume 805,3 mil. Sk. V dôsledku toho vzniká nekrytá strata v sume 1 520,2 mil. Sk. Túto stratu zmluva zároveň navrhuje alternatívne financovať ešte v roku 2002 z úveru, ku ktorému bude požiadané o štátnu záruku. Zdroje na prefinancovanie plánovanej straty na rok 2002 získané formou úveru budú nárokované v štátnom rozpočte na rok 2003.
K ultimu 01.01.2002 sa Železnice SR rozdelili na dve spoločnosti, pričom Železnice SR prevzali na seba aj konsolidačnú funkciu. Pri koncipovaní tejto zmluvy boli náklady súvisiace s vysporiadaním prebytočného a nepotrebného majetku, ako aj náklady súvisiace s úvermi so štátnou zárukou obstaranými do 31.12.2001 vyňaté zo zmluvy. Ich riešenie je nevyhnutné zabezpečovať osobitným spôsobom.
Ako vyplýva z uvedeného textu, štátny rozpočet na rok 2002 nezabezpečuje pokrytie celej straty, ktorá vznikne v dôsledku realizácie objednávaných výkonov vo verejnom záujme. Predkladaný návrh zmluvy vytvára požiadavku na verejné financie v rozsahu nekrytej straty, teda 1 520,2 mil. Sk. V súlade s navrhovaným spôsobom prefinancovania tejto straty MDPT SR predloží na rokovanie vlády SR návrh na poskytnutie štátnej záruky za úver pre ŽSR.
Osobitnú pozornosť vlády SR si vyžaduje aj konsolidačná funkcia Železníc SR. V tejto súvislosti bol už v priebehu roka 2001 vypracovaný Ministerstvom dopravy, pôšt a telekomunikácií materiál „Riešenie finančných vzťahov medzi štátom a Železnicami SR“. Jeho zaradenie na rokovanie vlády je však v súčasnosti ovplyvnené rozporným stanoviskom MF SR dôvodené najmä zdrojovými možnosťami verejných financií. MDPT SR vyvinie snahy na predloženie uvedeného materiálu na rokovanie vlády SR.
Charakter materiálu nevyvoláva žiadne obmedzenia vo vzťahu k sprístupneniu.